***D.R.Quliyeva***

**Azərbaycan, Sumqayıt Dövlət Universiteti**

**PARSELYASİYA VƏ KONDENSASİYA (SIXILMA) HADİSƏSİ**

 **Açar sözlər:** parselyasiya, kondensasiya, aktual üzvlənmə, mətn.

 **Key words:** parcellation, condensation, actual devision, text.

 Aktual üzvlənmə və sıxılmış mətn sintaksisinin öyrənildiyi problemlərdən biri də müxtəlif *sintaktik hadisələrdir*. Həmin sintaktik hadisələrdən biri parselyasiyadır. Parselyasiya hadisəsi də mətndə sıxılma hadisəsini doğurur. Bu prosesdə qoşulma cümlələr yaranır. “*Nitqdə, xüsusən dialekt nitqində ən maraqlı hadisələrdən biri qoşulma konstruksiyalardır. Bunlar əsas söyləm bitdikdən sonra əlavə məlumat, qeyd kimi verilən söz, söz birləşmələri və ya cümlələrdir*” [1, s.203;380].

Parselyasiya nitq axınıdır. Parselyasiya hadisəsi universal dil hadisələrinə aiddir. Bu hadisə müxtəlif aspektlərdə öyrənilmişdir. Biz bu sintaktik hadisənin nəticəsində meydana çıxan mətnin sıxılması məsələsini aydınlaşdırmaq fikrindəyik.

“Parselyasiya” fransız sözüdür, “parceller” sözündən götürülmüşdür, Azərbaycan dilində mənası “cümlənin hissələrə, parçalara, parsellərə ayrılması” deməkdir. Parselyasiya hadisəsi mətni üzvləndirmə vasitəsidir. Bu cəhətdən parselyasiya mətndə sıxılma yaratmaqla yanaşı, ekspressiv sintaksisin sahəsinə daxil edilmişdir.

“Грамматика современного русского литературного языка” kitabında oxuyuruq: “*Cümlənin tərkibində söz birləşmələri, frazalar intonasiya cəhətdən ayrıca üzvlənərək öz növbəsində ritmik-melodik keyfiyyət əmələ gətirir, intonasiya konturları və müstəqil söyləmin ayrıca intonasiya yükü yaranır. Mətndə kondensasiya baş ver*ir” [6, s.645].

 Parselyativ konstruksiyalar bədii mətni formalaşdırmaqla yanaşı, həm də sıxlaşdırır, öncəki strukturdan fərqli dialoqlarda yeni sintaktik elementlər postpozitiv durumda, yeni rematik mərkəzi yaradır.

Bütöv olan cümlələr kəsilərək aralıq formalar yaranır, intonasiya sırası kəsik cümlələri xüsusi hala salır. Hər bir nitq vahidi əvvəlki cümlə ilə müqayisədə kiçilir (həcmcə), qoşulan parselyatlar bazis cümləyə yenidən əlavə olunur. Mətndə parselləşmiş konstruksiyalar funksionallaşır. Parçalanan sintaktik struktur sıxılmış durumda kommunikativ vəzifəni ekspressiv çalarda yerinə yetirir. Parselyat söyləmin remasını təşkil edir.

*Cəbonun da gözü gəzirdi. Qulağı səsdə idi* [2, c.1,s.32].

*Qız çox acıqlanmışdı. Özünə də, briqadirə də* [2, c.1,s.15].

*Maşın yollandı. Aşağı obaya* [2, c.1,s.91].

*Usta çox məlumatlı oğlandı. Haradan desən soraq verirdi* [2, c.1,s.92].

Birinci konstruksiyada mübtəda vəzifəsində çıxış edən ismi birləşmənin birinci tərəfi (*onun*qulağı), ikinci konstruksiyada xəbər (*acıqlanmışdı*), üçüncü konstruksiyada xəbər (*yollandı*), dördüncü konstruksiyada isə mübtəda (*usta*) ixtisar olunub.

N.K.Filonova parselyasiyanı sıxılmış forma sayır və mətndə, nitq aktında kommunikativ intensiyanı təzahür etdirdiyini qeyd edir [5, s.63-64].

Mətndə sıxılan parselyatlar qüvvətli və xüsusiləşmiş üzvlərdir. Burada parselyat müəyyənləşdirici, təyinedici funksiya daşıyır. Mətn şəraitində parselyatlar predikativ üzvlərdən, tamamlıqdan, təyindən, zərflikdən, determinant üzvlərdən və s. ibarət ola bilir. Sıxılmış, ayrılmış parselyatlar mətndə emfatik funksiyanı yerinə yetirir, üslubi variantları yaradır. Üslubi variantlar ilkin cümlə ilə sonradan parsellərə ayrılan cümlələr arasında ekvivalent təşkil edirlər.

*Elmi iş üzərində çalışıram*. *Alimlik işi üzərində* [2, c.1,s.85].

*Çıxarmayıblar.* *Öz ərizəmlə. Səhəhətimə görə. Əsəb gərginliyinə görə…* [2, c.1,s.85].

Sanki hər növbəti parselyat özündən əvvəlki cümləni izah edib aydınlaşdırmağa, onun haqqında yeni məlumat verməyə xidmət edir. Yəni hər bir parselyat rema rolunda çıxış edir.

E.Y.İvanova parselyasiyanı vahid sintaktik quruluşun (cümlənin) bölünərək bir neçə müstəqil kommunikativ vahidə çevrilməsi kimi qəbul edir [3, s.11].

O.M Kalmuxambetova parselyativ konstruksiyanın əsas xarakterik cəhətləri kimi aşağıdakıları göstərmişdir: *parsellər, xüsusilə də söyləmlər arasında parçalanma; uzun pauzadan sonra yaranan xüsusi intonasiya zamanı sintaktik əlaqənin kəsilməsi; intonasiya və canlı danışıq nitqini çatdırmaq cəhdi; predikativ xüsusiyyət; dil vasitələrinə qənaəti və həmçinin nitqin lakonikliyini təmin etmək; bədii təsvir vasitələrinin nitqin ifadəliliyini formalaşdırması....*[4, s.150].

 **Ədəbiyyat**

**1.** Cəfərzadə, M. Azərbaycan dilinin dialekt sintaksisi / M.Cəfərzadə. – Bakı: - 2016. – 312 s.

**2.** Əhmədov, S. Seçilmiş əsərləri [2 cilddə] / S.Əhmədov. – Bakı: Azərbaycan Dövlət Nəşriyyatı, - c. 1. – 1989. – 462 s.

**3.** Иванова, Е.Ю. Конструкции экспрессивного синтаксиса в современном болгарском языке / Е.Ю.Иванова. – Санк-Петербург: Амфора, - 1999. - 96 с.

**4.** Калмухамбетова, О.М. Парцеллированные конструкции в розе постмедерна в свете тенденции современного синтаксиса русского языка // Известия ЮФУ. Филологические науки, - 2018. № 2, - с.145-152.

**5.** Филонова, Н.К. Парцелляция полипредикативных высказываний в современном английском языке: / Дис.канд.филол.наук. / - Ленинград, 1983. - 189 с.

**6.** Шведова, Н.Ю. Грамматика современного русского литературного языка / Н.Ю.Шведова. - Москва: Наука, - 1970. - 767 с.